### | | | | --- | --- | | | | | --- | | **Byråd** 26. juni 2018 Sagsnr. 710-2016-47346 Dok.nr. 710-2018-161462 Sagsbehandler DPASGE | | 115.                Principbeslutning vedrørende struktur for fritids- og ungdomsklubtilbud i Hadsten - Åbent

###

|  |  |
| --- | --- |
| Tidl. politisk behandling | BY, 30.01.18, pkt. 14 |
| Forventet sagsgang | BS-U, ØK, BY |
| Lovgrundlag |  |

###

**SAGENS INDHOLD**

I denne sag skal Byrådet tage stilling til et principoplæg
vedrørende struktur for fritids- og ungdomsklubtilbuddet i Hadsten. Der vil i forlængelse
af denne sag blive udarbejdet oplæg til organisering og endelig stillingtagen
vedrørende placering og etablering af fritids- og ungdomsklubtilbuddet. Forslag
til endelig placering planlægges behandlet i Byrådet 28. august 2018.

Byrådet vedtog 30. januar 2018 et kommissorium og en
tidsplan for placering af fritids- og ungdomsklubtilbuddet i Hadsten. Denne sag
tager afsæt i kommissoriet og tidsplanen og beskriver et alternativ til den
nuværende struktur.

Børn og Skole foreslår en struktur for fritids- og
ungdomsklubtilbuddet i Hadsten, hvor fritidstilbuddet for 4.-6. klasse placeres
lokalt på skolerne i Hadsten, dvs. på [adresse], [adresse] og
Østervangsskolen. Ungdomsklubtilbuddet for børn og unge fra 7. klasse til 18 år
foreslås placeret centralt i Hadsten.

Børn og Skole forudsætter med forslaget, at muligheden for
SFO-klub 4.-6. klasse opretholdes på [adresse] og [adresse].

I forhold til den decentrale placering af fritidstilbud har
Ejendomscenteret sammen med skolelederne og Ungdomsskolens leder fundet egnede
muligheder på skolerne, der for mindre omkostninger kan etableres i sammenhæng
med det eksisterende SFO-tilbud.

Der er fortsat behov for at udpege en lokalitet til den
centrale placering af ungdomsklubben. Såfremt det vedtages, at tilbuddet til
4.-6. klasserne decentraliseres til skolerne, kan de udendørs legeområder dog
reduceres i forhold til de tidligere fremlagte forslag.

Aktuelt kan forvaltningen ikke anvise andre placeringer af
ungdomsklubtilbuddet centralt i Hadsten end de tidligere anviste. Af de
tidligere belyste scenarier er det alene nybyggeri i området ved [adresse]
Sløjfen, der opfylder ønsket om en central placering i Hadsten. Forvaltningen
vil fortsat søge efter alternative muligheder på 3-500 m2 med en central
beliggenhed. Det kan fx være køb eller leje af eksisterende bygninger/lokaler
eller rokade mellem funktioner i bygninger, der benyttes til kommunale formål.
Som nævnt er det planen, at Byrådet 28. august 2018 skal tage stilling til den
endelige placering af fritidsklub- og ungdomsklubtilbuddet.

På byrådsmødet i august skal Byrådet endvidere tage
stilling til, om fritidsklubtilbuddet skal organiseres som et SFO-klubtilbud
under skolerne eller som et fritidsklubtilbud under Ungdomsskolen.

For både fritids- og ungdomsklubtilbuddet foreslås det, at
det skal være et tilbud for alle unge i [adresse], hvor aktiviteterne også
skal appellere til udsatte og sårbare børn og unge. Klubben løfter allerede i
dag en socialpædagogisk opgave, hvilket også foreslås at være tilfældet
fremadrettet.

Der foreslås at være en bred variation i aktiviteterne,
herunder både voksenstyrede og børneinitierede aktiviteter. Aktiviteter i
ungdomsklubben kan lejlighedsvist placeres rundt i [adresse], fx i
samarbejde med skolerne, musikskolen og de frivillige foreninger. Dels skal det
medvirke til, at ungdomsklubben er attraktiv for alle børn og unge i
Hadstenområdet, uanset hvor de bor. Det skal samtidigt sikre, at ungdomsklubben
er proaktiv i forhold til forebyggelses- og SSP-arbejdet.

Der er behov for at gøre en særlig indsats i forhold til
ungemiljøet i Hadsten; især i forhold til unge med problematisk adfærd. For at
imødekomme de udfordringer, der er blandt visse unge i [adresse], foreslår
Børn og Skole, at især ungdomsklubben afprøver forskellige nye indsatser, fx
andre åbningstider, faciliteter og aktiviteter, der matcher de unges behov for
et tilbud.

Endeligt foreslås det, at fritids- og ungdomsklubtilbuddene
skal styrke samarbejdet med de lokale fritidsaktører, der ønsker at bidrage til
klubbernes indhold, så længe det understøtter mål- og indholdsbeskrivelsen for
Favrskov Kommunes fritidstilbud og Favrskov Kommunes Ungdomsskoleplan.

**VURDERING**

Børn og Skole vurderer, at forslaget til strukturen
imødekommer Byrådets tidligere beslutninger vedrørende fritids- og
ungdomsklubtilbuddet i Hadsten.

Forslaget imødekommer desuden mange forældres ønske om
nærhed til fritidstilbuddet for de yngste børn.

Et fritidstilbud på skolerne vil understøtte gode
fællesskaber på den enkelte skole.

En central placering af ungdomsklubben vurderes at
appellere til unge fra alle dele af byen og skabe det bedst mulige grundlag
for, at klubben også kan målrette indsatserne i forhold til socialt udsatte
unge og unge med problematisk adfærd. En central placering vil samtidig sikre,
at unge fra oplandet har mulighed for at benytte offentlig transport for at
komme i klub.

Børn og Skole vurderer samlet, at dette forslag mest
hensigtsmæssigt imødekommer børn, unge og forældres behov og ønsker. Det er
imidlertid uvist i hvor høj grad et fritidstilbud på skolerne vil appellere til
børnene i 5. og 6. klasse.

Da fritidsklubben og ungdomsklubben i Hadsten ikke længere
vil dele lokaler, vil det betyde en dårligere udnyttelse af ungdomsklubbens
lokaler i dagtimerne. Lokalerne vil dog stå til rådighed for fritidsklubben og
skolerne på de tidspunkter, hvor ungdomsklubben ikke benytter dem.

**ØKONOMI**

Der er i Budget 2016-19 afsat 4,7 mio. kr. i 2016 til
opførelse af en bygning til fritids- og ungdomsklub i Hadsten, hvoraf der er
anvendt 300.000 kr. til den midlertidige placering på [adresse]. Herudover
er der i Budget 2018-21 afsat et rådighedsbeløb på 5,332 mio. kr. i 2019 til
opførelse af en bygning til fritids- og ungdomsklub i Hadsten. Der er således i
alt et rådighedsbeløb på 9,732 mio. kr. til gennemførelse af anlægsprojektet.
Rådighedsbeløbet finansieres delvist af en udbetalt forsikringssum på 5,654
mio. kr., i forbindelse med, at bygning på [adresse], Hadsten brændte.

Det vurderes muligt at etablere fritidsklubtilbud på
skolerne i eksisterende lokaler, hvis der afsættes anlægsmidler til tilpasning
af lokalerne. Udgifterne til dette estimeres til at være ca. 600.000 kr.
Finansieringen heraf kan ske via det allerede afsatte rådighedsbeløb på 9,732
mio. kr. Der vil ikke være afledte driftsudgifter til bygningsdrift forbundet
hermed.

Herudover vil den decentrale placering af klubtilbuddene
for 4.-6. klasse ved hhv. [adresse], [adresse] og Østervangskolen
medføre en årlig merudgift på 190.000 kr. som følge af en ekstra
grundtildeling. Dette er under forudsætning af, at alle tre klubtilbud
forventes at opretholde et gennemsnitligt børnetal på minimum 20 børn.

De økonomiske konsekvenser vil blive fremlagt i sagen
vedrørende endelig stillingtagen til placering og etablering af fritids- og
ungdomsklub i Hadsten på Byrådets møde 28. august 2018.

**INDDRAGELSE**

Den fremtidige placering af fritids- og ungdomsklubben i
Hadsten har været i offentlig høring i efteråret 2017. Høringsmaterialet har
været offentliggjort på [adresse] hjemmeside og blev sendt til udvalgte
aktører, som fx skoler, ungdomsskole og kulturinstitutioner.

12. april 2018 arrangerede Børn og Skole en workshop, hvor
alle interesserede havde mulighed for at komme med idéer og forslag til
fremtidens fritids- og ungdomsklubtilbud i Hadsten. Arrangementet var
offentligt, men følgende modtog en særskilt invitation:

· Børne- og Skoleudvalget

· Børn, unge og forældre i [adresse]

· Skolernes elevråd og ungdomsskolens ungeråd

· Skolebestyrelser og ungdomsskolens bestyrelse

· Foreninger og kulturinstitutioner

· Ledere ved fritidscenteret i Hadsten og ved Klub Mega,
Gert Mortensen.

**INDSTILLING**

Direktøren for Børn og Skole indstiller til Byrådet:

1. At klubtilbuddet for 4.-6. klasse
placeres på [adresse], [adresse] og Østervangskolen, mens
ungdomsklubtilbuddet for børn og unge fra 7. klasse til 18 år placeres centralt
i Hadsten.

2. At der i Budget 2019-22 indarbejdes en
årlig driftsudgift på 190.000 kr.

3. At indsatser og aktiviteter tager
afsæt i den beskrevne pædagogiske profil.

4. At forvaltningen i overensstemmelse
med tidsplanen fremlægger forslag til endelig placering og organisering af
fritids- og ungdomsklubtilbuddet til Byrådet 28. august 2018.

**BESLUTNING**

***Børne- og Skoleudvalget, 7. juni 2018:***

Fraværende:Janni Henriksen

Indstilles godkendt.

Børne- og Skoleudvalget bemærker, at der i etableringen af
fritidsklubfaciliteter lægges vægt på, at børnene oplever et miljøskifte fra
skole til fritidsklubtilbud.

***Økonomiudvalget, 19. juni 2018:***

Fraværende:Ingen

Indstillingen fra Børne- og Skoleudvalget indstilles
godkendt.